**ИНФОРМАЦИЯ ЗА ЛИЦА, ПОСТРАДАЛИ ОТ ДОМАШНО НАСИЛИЕ, ЗАКАНА С УБИЙСТВО ИЛИ НАРУШЕНА ЗАПОВЕД ЗА ЗАЩИТА ОТ ДОМАШНО НАСИЛИЕ**

**I. ВЪЗМОЖНОСТ ЗА ДОСТЪП ДО МЕДИЦИНСКА И БЕЗПЛАТНА ПРАВНА ПОМОЩ**

**1.Медицинска помощ**

Всеки български гражданин има право на достъпна медицинска помощ при условията и по реда на Закона за здравето и на Закона за здравното осигуряване.

Извън обхвата на задължителното здравно осигуряване на българските граждани се предоставят медицински услуги, (изчерпателно изброени в Закона за здравето), сред които:

- медицинска помощ при спешни състояния;

- експертизи за вид и степен на увреждане и трайна неработоспособност.

**2.Безплатна правна помощ**

Правната помощ се предоставя от адвокати, като се организира от Националното бюро за правна помощ.

**Адрес на Националното бюро за правна помощ – гр. София, ул. „Развигор“ 1; национален телефон за правна помощ – 070018250, всеки делничен ден от 09:00 часа до 17:00 часа, като се заплаща само стойността на телефонната услуга.**

**Регионален център за консултиране към Адвокатски съвет гр.Пазарджик**

**Адрес – гр.Пазарджик, ул.“Цар Самуил“ №28 /Адвокатура гр.Пазарджик/.**

Съгласно чл.22, ал. 1, т. 7 от Закона за правната помощ, пострадалите от домашно насилие имат право на безплатна правна помощ, изразяваща се в консултация и подготовка на документи с оглед на постигане на споразумение преди започване на съдопроизводството или за завеждане на дело, за започване или провеждане на производство за издаване на индивидуален административен акт и/или неговото оспорване по административен ред, включително консултация и/или подготовка на документи по глава пета "а", раздел ІІ, както и в представителство в извънсъдебни процедури.

Системата за правна помощ обхваща и случаите, когато страната по наказателно дело не разполага със средства за заплащане на адвокат, желае да има такъв и интересите на правосъдието изискват това. В тези случаи лицето не дължи възстановяване на разноските за предоставената правна помощ.

В производствата по Закона за защита от домашното насилие съдът допуска правна помощ, като съобразява евентуално състояние на зависимост на жертвата от извършителя, водещо до невъзможност да използва притежаваното имущество, както и други обстоятелства, препятстващи ефективната правна защита.

По наказателни дела правна помощ на частния обвинител, гражданския ищец, гражданския ответник и частния тъжител се предоставя когато въз основа на представени доказателства от съответните компетентни органи съдът, съответно председателят на НБПП, прецени, че страната няма средства за заплащане на адвокатско възнаграждение. Съдът, съответно председателят на НБПП, формира преценката си, като взема предвид:

1. доходите на лицето или на неговото семейство;

2. имущественото състояние, удостоверено с декларация;

3. семейното положение;

4. здравословното състояние;

5. трудовата заетост;

6. възрастта;

7. други обстоятелства.

**II. ПРАВА НА ПОСТРАДАЛИЯ В ХОДА НА ДОСЪДЕБНОТО ПРОИЗВОДСТВО**

**В досъдебното производство пострадалият има следните права:**

- да бъде уведомен за правата си в наказателното производство;

- да получи защита за своята сигурност и тази на близките си;

- да бъде информиран за хода на наказателното производство;

- да участва в производството съгласно установеното в наказателно-процесуалния кодекс;

- да прави искания, бележки и възражения;

- да обжалва актовете, които водят до прекратяване или спиране на наказателното производство;

- да има повереник;

- да бъде придружаван от лице, посочено от него;

- да получи писмен превод на постановлението за прекратяване или спиране на наказателното производство, ако не владее български език;

- да прави искане за ускоряване на досъдебното производство в предвидените в наказателно-процесуалния кодекс случаи.

**Правата на пострадалия възникват, ако той изрично поиска да участва в досъдебното производство и посочи адрес за призоваване в страната.**

**III. КОМПЕТЕНТНИ ОРГАНИ, КЪМ  КОИТО МОЖЕТЕ ДА СЕ ОБЪРНЕТЕ, ЗА ДА ПОЛУЧИТЕ ЗАЩИТА ЗА ВАС И ЗА ВАШИ БЛИЗКИ**

**1.Съд**

Защита от домашно насилие може да поискате с молба до Районния съд в района на който пострадалото лице фактически пребивава към момента на подаване на молбата. Въз основа на Вашата молба, ще бъде образувано дело. В случай, че се докаже осъществено насилие, ще бъдат допуснати мерки за защита срещу домашно насилие. Съдът може да задължи извършителя да се въздържа от извършване на домашно насилие спрямо Вас, да го отстрани от съвместно обитаваното жилище, да му забрани да приближава жилището, местоработата и местата за социалните Ви контакти и отдих, да го задължи да посещава специализирани програми за преодоляване на агресията и справяне с гнева и др. Мерките са изчерпателно изброени в Закона за защита от домашното насилие и чл.67 от НПК.

**Районен съд – гр.Пазарджик**

**Адрес - гр.Пазарджик, ул.„Хан Крум” №3**

**тел:034/409 - 600, факс: 034/ 409 – 601**

**2.Прокуратура**

Неизпълнението на заповед за защита от домашното насилие е престъпление по българския Наказателен кодекс и в такъв случай имате основание да се обърнете към прокуратурата. Към прокуратурата следва да се обърнете и в случаите, когато домашното насилие е упражнено по начин, който определя действията като престъпни на самостоятелно основание  – например, причинени са телесни увреждания, унищожени са вещи, осъществено е хулиганство, самоуправство и др.

**Районна прокуратура – гр.Пазарджик**

**Адрес - гр.Пазарджик, пл. "Съединение" № 2, етаж 4, Регистратура.**

**Тел. за връзка:034/402-918/933, факс:034/444 504,**

**е-mail:rp\_pazardjik@prb.bg**

**3.Министерство на вътрешните работи**

МВР осъществява функция по превенция и разкриване на престъпления, както и разследването им. Осигурява достъп на гражданите до службите за спешно реагиране чрез Националната система за спешни повиквания с ЕЕН 112. Органите на МВР осигуряват незабавната намеса в случаи на домашно насилие, като предотвратяват последващите актове на такова и задържат нарушителите. Осигуряват полицейска закрила на непълнолетните лица. Проследяват изпълнението на заповедите за защита, като в случаи че констатират нарушение, незабавно сигнализират на прокуратурата.

**РУ Пазарджик**

**Адрес - гр.Пазарджик, пл.“Съединение“ №2, телефон – 034/ 434 400;**

**РУ Септември**

**Адрес - гр.Септември, ул.“Любен Каравелов“ №1, телефон – 034/434 600;**

**РУ Пещера**

**Адрес -** **гр.Пещера, ул."Д-р Петър Цикалов" № 1, телефон –034/434 500;**

**РУ Велинград**

**Адрес - ул. "Никола Вапцаров"№ 1, телефон – 034/434 700;**

**РУ Панагюрище**

**Адрес -** **ул. "Георги Бозаджиев" №26, телефон – 034/434 800**

**4.Агенция за социално подпомагане (адрес на регионалната дирекция в гр.Пазарджик - бул. „Гурко” №3А; телефон 034/44-47-24)**

Агенцията инициира чрез териториалните си структури (дирекциите „Социално подпомагане“) подаването на молби за издаване на заповеди за защита в случаите по чл.8, т.4 от Закона за защита от домашно насилие и насочва към социални услуги в общността за помощ и подкрепа. Агенцията също така проследява изпълнението на някои от заповедите за незабавна защита.

**ДСП – Пазарджик**

**Адрес - гр.Пазарджик, ул.“Екзарх Йосиф“ №19, телефон – 034/445 665;**

**ДСП – Септември**

**Адрес - гр.Септември, бул.“България“ №70, телефон – 035/612 461**

**ДСП –** **Пещера**

**Адрес - гр. Пещера. ул. „Симон Налбант“ № 8, телефон – 035/064 325;**

**ДСП –** **Велинград**

**Адрес - бул. „Хан Аспарух“ №16, телефон – 035/951 209;**

**ДСП – Панагюрище**

**Адрес - ул. „Д-р Лонг“ №3, телефон – 035/763 154**

**5.Държавна агенция за закрила на детето**

**Адрес - гр.София, ул.„Триадица” №2, тел.: +359 2 933 90 10**

  Агенцията проследява случаите на деца, пострадали от домашно насилие; приема сигнали за случаи на деца, пострадали от домашно насилие, и от своя страна сигнализира органите за закрила на териториално ниво.

**Дружества или юридически лица с нестопанска цел, работещи за защита на лицата, пострадали от домашно насилие.**

Те оказват подкрепа на пострадалите от домашно насилие, като им предоставят социални услуги, както и  юридическа и психологическа помощ.